CELEX: 32015D2091
Language: da
Date: 2015-11-17 00:00:00
Title: Kommissionens gennemførelsesafgørelse (EU) 2015/2091 af 17. november 2015 om ændring af gennemførelsesafgørelse 2011/431/EU om EU-tilskud til medlemsstaternes 2011-programmer for fiskerikontrol, -inspektion og -overvågning (meddelt under nummer C(2015) 7856)

19.11.2015   
            
            
               DA
            
            
               Den Europæiske Unions Tidende
            
            
               L 302/110
            
         KOMMISSIONENS GENNEMFØRELSESAFGØRELSE (EU) 2015/2091
   af 17. november 2015
   om ændring af gennemførelsesafgørelse 2011/431/EU om EU-tilskud til medlemsstaternes 2011-programmer for fiskerikontrol, -inspektion og -overvågning
   
      
         (meddelt under nummer C(2015) 7856)
      
   
   (Kun den bulgarske, den danske, den engelske, den estiske, den finske, den franske, den græske, den italienske, den lettiske, den litauiske, den maltesiske, den nederlandske, den polske, den portugisiske, den rumænske, den slovenske, den spanske, den svenske og den tyske udgave er autentiske)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 508/2014 af 15. maj 2014 om Den Europæiske Hav- og Fiskerifond og om ophævelse af Rådets forordning (EF) nr. 2328/2003, (EF) nr. 861/2006, (EF) nr. 1198/2006 og (EF) nr. 791/2007 samt Europa-Parlamentets og Rådets forordning (EU) nr. 1255/2011 (1), særlig artikel 129, stk. 2,
   under henvisning til Rådets forordning (EF) nr. 861/2006 af 22. maj 2006 om EF-finansieringsforanstaltninger til gennemførelse af den fælles fiskeripolitik og havretten (2), særlig artikel 21, og
   ud fra følgende betragtninger:
   
               (1)
            
            
               Medlemsstaterne har i henhold til artikel 20 i forordning (EF) nr. 861/2006 sendt Kommissionen deres fiskerikontrolprogrammer for 2011 og ansøgninger om EU-tilskud til udgifterne til gennemførelse af projekterne i disse programmer.
            
         
               (2)
            
            
               Ved gennemførelsesafgørelse 2011/431/EU (3) fastsatte Kommissionen maksimumsbeløb pr. projekt og satser for EU-tilskuddet inden for beløbsgrænserne i artikel 15 i forordning (EF) nr. 861/2006 og fastsatte betingelser for ydelse af et sådant tilskud.
            
         
               (3)
            
            
               I henhold til artikel 2 i gennemførelsesafgørelse 2011/431/EU skal medlemsstaterne foretage alle betalinger, for hvilke der anmodes om refusion, inden den 30. juni 2015, og betalinger, som medlemsstaterne foretager efter denne dato, er ikke refusionsberettigede.
            
         
               (4)
            
            
               Flere medlemsstater meddelte i første halvår af 2015 Kommissionen, at de har haft vanskeligt ved at overholde denne frist som følge af finanskrisen.
            
         
               (5)
            
            
               Med henblik på at sikre, at medlemsstaterne fortsat er i stand til at gennemføre projekterne og ikke opgiver dem som følge af afbrydelser i refusionerne fra Kommissionen i andet halvår af 2015, bør den frist, der er fastsat i artikel 2 i gennemførelsesafgørelse 2011/431/EU, forlænges til den 31. marts 2016.
            
         
               (6)
            
            
               Gennemførelsesafgørelse 2011/431/EU bør derfor ændres.
            
         
               (7)
            
            
               Foranstaltningerne i denne afgørelse er i overensstemmelse med udtalelse fra Komitéen for Fiskeri og Akvakultur —
            
         VEDTAGET DENNE AFGØRELSE:
   Artikel 1
   Artikel 2, første punktum, i gennemførelsesafgørelse 2011/431/EU affattes således:
   
      »Medlemsstaterne foretager alle betalinger, som de anmoder om refusion af, senest den 31. marts 2016.«
   
   Artikel 2
   Denne afgørelse anvendes fra den 1. juli 2015.
   Artikel 3
   Denne afgørelse er rettet til Kongeriget Belgien, Republikken Bulgarien, Kongeriget Danmark, Forbundsrepublikken Tyskland, Republikken Estland, Irland, Den Hellenske Republik, Kongeriget Spanien, Den Franske Republik, Den Italienske Republik, Republikken Cypern, Republikken Letland, Republikken Litauen, Republikken Malta, Kongeriget Nederlandene, Republikken Polen, Den Portugisiske Republik, Rumænien, Republikken Slovenien, Republikken Finland, Kongeriget Sverige og Det Forenede Kongerige Storbritannien og Nordirland.
   
      Udfærdiget i Bruxelles, den 17. november 2015.
      
         
            På Kommissionens vegne
         
         Karmenu VELLA
         
            Medlem af Kommissionen
         
      
   
   
      (1)  EUT L 149 af 20.5.2014, s. 1.
   
      (2)  EUT L 160 af 14.6.2006, s. 1.
   
      (3)  Kommissionens gennemførelsesafgørelse 2011/431/EU af 11. juli 2011 om EU-tilskud til medlemsstaternes 2011-programmer for fiskerikontrol, -inspektion og -overvågning (EUT L 188 af 19.7.2011, s. 50).